Poliţiştii Serviciului de Combatere a Criminalităţii Organizate Râmnicu Vâlcea şi procurorii DIICOT Râmnicu Vâlcea au făcut, luni, 16 percheziţii domiciliare în municipiul Râmnicu Vâlcea şi în localităţile Prundeni, Ioneşti şi Milcoiu, din judeţul Vâlcea, la persoane bănuite de creşterea şi dezvoltarea unor culturi de canabis indoor.

Potrivit Poliţiei, din cercetări a reieşit că, începând cu anul 2016, ar fi fost constituit un grup infracţional în scopul cultivării şi comercializării de canabis, pe raza judeţului Vâlcea.

Cultura ar fi fost dezvoltată într-o casă din localitatea Prundeni, judeţul Vâlcea.

În urma percheziţiilor au fost ridicate 7.095 de grame de canabis, 87 de plante de canabis, 10 seminţe de canabis, două arme de foc, 86 de cartuşe cu glonţ, instalaţii de umiditate şi căldură, patru grindere, două cântare şi opt telefoane mobile.

De asemenea, au fost ridicaţi 54.850 de lei, 480 de euro şi 240 de lire sterline.

Poliţiştii au pus în aplicare 14 mandate de aducere, persoanele bănuite urmând să fie audiate.